
Szorzás és egészrész-függvény iterálása racionális számokon

Kulcsszavak: részgrupoid;primitív gyök;függvényiteráció;Mahler-számok;diszkrét dinamikus rendszer
Az x ◦ y = x⌈y⌉ művelet tulajdonságait vizsgálva számos sejtést fogalmazhatunk meg, ezek közül a központi problémánk, hogy a ⟨q⟩◦ halmazban (azaz a q racionális számból a ◦ művelettel generált halmazban) q > 1 értékeire van-e egész szám. Lagarias 2004-es sejtése alapján az a0 = q, an+1 = an ◦an rekurzióval definiált sorozat tartalmaz egész számot minden q > 1 esetén, ebből a sejtésből következik az imént ismertetett. Számítógépes segítséggel, valamint alkalmazva Chen 2022-es becslését a primitív gyökökről, a központi sejtés belátható q olyan értékeire, melynek egyszerűsített alakjában a számláló és a nevező kellően közel van egymáshoz. Ismertetjük Lagarias és Sloane eredményeit azon egész számok halmazáról (az ugynevezett kivételes halmazról), amelyeken iterálva a g̃q(x) : x → ⌈xq⌉ leképezést, soha nem kapunk q nevezőjével osztható számot. A témakör szorosan kapcsolódik a központi sejtésünkhöz, mivel egyrészt ha ⌈q⌉ nem eleme a kivételes halmaznak, akkor a sejtés az adott q-ra igaz, másrészt tudjuk, hogy a kivételes halmaz q > 1-re nulla sűrűségű, így a sejtés abból is következik, ha az 1 számból a g̃q leképezéssel generált halmaz nem nulla sűrűségű. A kivételes halmazt leírjuk q = 1/l -re, ebben az esetben a halmaz végtelen. Végül megmutatjuk, hogy Lagarias sejtése arról, hogy |q| > 1 esetén a kivételes halmaz véges, azt jelentené, hogy q ezen értékeire meg is tudjuk határozni a kivételes halmazt.



